
Entrega o teu corazón ao Deus do Amor 

1. VER: Dar o corazón.

-Ás veces usamos a expresión “douche o meu corazón”… Non se trata de facer o que faría un doante de órganos trala súa morte senón algo distinto. 
Que queremos dicir? 
A quen darías o teu corazón? 

2. XULGAR: Entrega o teu corazón ao Deus do Amor.

 -No evanxeo deste domingo, tratando de comprometer a Xesús, pregúntanlle se “é lícito pagar imposto ao César ou non”. El, logo de ver a moeda do emperador, contéstalles: “dade ao César o que é do César e a Deus o que é de Deus”. 

+QUE NOS QUERE DICIR JESÚS?

 1. Temos que saber:
*O pobo de Israel vivía dominado polo imperio romano que lles esixía grandes tributos e obrigábaos a adorar ao emperador. Os herodianos revelábanse contra os romanos. Xesús trata de espertar en nós o ser bos cidadáns e bos cristiáns.
2. Que teñamos coidado a quen damos o corazón:
*Hai persoas que poñen o seu corazón nas riquezas, o poder ou o dominio. Non te equivoques, Deus, que nos creou e nos coida cada día, espera que poñamos o noso corazón nel vivindo os valores do evanxeo. 
3. Os misioneiros elixen o Amor de Deus, non as riquezas. 
Deixan as súas terras, deixan todo o que ten e van anunciar a Xesús, a levar o seu Amor a tantos que aínda non lle coñecen. “Aquí estou, envíame”, é a resposta que dan á chamada de Xesús. 
Que supón para os misioneiros 
dar o corazón a Xesús? 


3. ACTUAR: Viste o teu corazón de festa

-Trata de dar o corazón a Deus amándoo con ganas, evitando amar máis o afán de poder, as riquezas, as cousas… En que pos o teu corazón?
-Vive o que dicía Don Bosco: “hai que ser bos cristiáns e honrados cidadáns”. Non abonda con dar o corazón a Xesús, hai que darllo aos irmáns. A calidade do amor a Deus mídese no compromiso pola construción dun mundo mellor.
-Visitade a delegación de misións do bispado. Trata de coñecer a algún misioneiro, como vive o seu “Aquí estou, envíame”. Escribídelle unha carta.
-Descobre a misión á que te chama Xesús. Poida que sexa misioneiro. Ou talvez anunciar a Deus que é Amor e dalo ao que máis o necesita ao teu  redor: os que se senten sos, acosados, tristes…
-Vede xuntos o vídeo do Domund: “Aquí estou, envíame”:

https://www.youtube.com/watch?v=mWYgVOatPaM

Que  vas  facer? 
E en grupo?


A PALABRA

ISAÍAS 41,1.4-6: Eu  tomei da man a Ciro, para dobregar ante el as nacións.

Isto di o Señor ao seu Unxido, a Ciro: «Eu tomeino da man, para dobregar ante el as nacións e desarmar os reis, para abrir ante el as portas, para que os portais non se pechen. Polo meu servo Xacob, polo meu escolleito Israel, chameite polo teu nome, deiche un título de honor, aínda que non me coñecías. 
Eu son o Señor e non hai outro; fóra de min non hai deus. Póñoche o cinto, aínda que non me coñeces, para que saiban de Oriente a Occidente que non hai outro fóra de min. Eu son o Señor e non hai outro». 

Palabra do Señor. 

Salmo 95:  R/.   Aclamade a gloria e o poder do Señor.

1ª Tesalonicenses 1,1-5: Recordamos a vosa fe, o voso amor e a vosa esperanza.

Paulo, Silvano e Timoteo á Igrexa dos Tesalonicenses, en Deus Pai e no Señor Xesucristo. A vós, graza e paz. En todo momento damos grazas a Deus por todos vós e témosvos presentes nas nosas oracións, pois sen cesar recordamos ante Deus, o noso Pai, a actividade da vosa fe, o esforzo do voso amor e a firmeza da vosa esperanza en Xesucristo, noso Señor. Ben sabemos, irmáns amados de Deus, que el vos elixiu, pois cando vos anunciei o noso evanxeo, non foi só de palabra, senón tamén coa forza do Espírito Santo e con plena convicción. 

Palabra do Señor. 

Mateo 22,15-21: Dade ao César o que é do César e a Deus o que é de Deus.

	
Narrador: Naquel tempo, retiráronse os fariseos e chegaron a un acordo para comprometer a Xesús cunha pregunta. Enviáronlle algúns discípulos seus, cuns herodianos, e dixéronlle:

Discípulos: -«Mestre, sabemos que es sincero e que ensinas o camiño de Deus conforme á verdade, sen que che importe ninguén, porque non che fixas en aparencias. Dinos, pois, que opinas: é lícito pagar imposto ao César ou non?».

Narrador: Comprendendo a súa mala vontade, díxolles Xesús:
Xesús: -«Hipócritas, por que me tentades? Ensinádeme a moeda do imposto». 

Narrador: Presentáronlle un denario. El preguntoulles:
Xesús: -«De quen son esta imaxe e esta inscrición?».

Narrador: Respondéronlle: -«Do César».
Narrador: Entón replicoulles: 

Xesús: -«Pois dade ao César o que é do César e a Deus o que é de Deus».  
       Palabra do Señor.   



  (Narrador-Discípulos-Xesús).


